แนวทางการดำเนินงานกองทุนแม่ของแผ่นดิน ประจำปีงบประมาณ พ.ศ. 2569

1.    10 ขั้นตอนกองทุนแม่ของแผ่นดิน
	ในการดำเนินงานกองทุนแม่ของแผ่นดินตามแนวทางนี้จะเป็นการดำเนินงานโดยคณะกรรมการกองทุนแม่ของแผ่นดินเป็นหลัก โดยให้วิทยากรที่จัดตั้งขึ้นโดยทางราชการเป็นผู้สนับสนุน หรือเพียงเป็นผู้คอยให้คำแนะนำเท่านั้น เพื่อมุ่งสร้างความเข้มแข็งให้เกิดขึ้นแก่ชุมชน ให้มีความเข้มแข็งอย่างยั่งยืนในระยะยาว ในลักษณะของการให้ชุมชนดูแลชุมชนเองให้มากที่สุด ในส่วนของการแก้ไขผู้เสพก็ใช้หลักการใช้หมู่บ้านเป็นโรงพยาบาล กรรมการเป็นหมอ ใช้ครอบครัวเป็นเตียงผู้ป่วย และให้คนในชุมชนเป็นผู้ช่วยหมอให้การดูแลรักษา ยารักษาคือความรักความเมตตา 
การขับเคลื่อนงานกองทุนแม่ของแผ่นดินจะมีประสิทธิภาพสูงสุดได้ก็ต่อเมื่อภาคประชาชนเป็น 
ผู้ดำเนินงานเอง เพื่อให้เกิดความง่ายในการดำเนินงานโดยภาคประชาชน สำนักงาน ป.ป.ส.จึงได้กำหนดเป็นขั้นตอนในการดำเนินงานไว้ 10 ขั้นตอน ดังนี้
ขั้นที่ 1 ทำความเข้าใจโครงการทุกครัวเรือน
ขั้นที่ 2 จัดตั้งคณะกรรมการกองทุนแม่ของแผ่นดิน
ขั้นที่ 3 รับสมัครครัวเรือนสมาชิกเข้าร่วมโครงการ
ขั้นที่ 4 จัดตั้งกฎชุมชนเข้มแข็ง
ขั้นที่ 5 ให้ความรู้ความเข้าใจเรื่องยาเสพติด
ขั้นที่ 6 จัดตั้งกองทุนแก้ไขปัญหายาเสพติด
ขั้นที่ 7 ประชาคมคัดแยกโดยสันติวิธี
ขั้นที่ 8 ทำกิจกรรมป้องกันและแก้ไขปัญหายาเสพติดร่วมกัน (อย่างต่อเนื่อง)
ขั้นที่ 9 การรับรองครัวเรือนปลอดภัย
ขั้นที่ 10 การรักษาสถานะของชุมชนเข้มแข็ง
	ทั้งนี้ในแต่ละขั้นตอนนั้นจะมีการดำเนินการซ้ำในทุกรอบ 1 เดือน บางหมู่บ้าน/ชุมชนที่มีปัญหามากอาจให้มีการดำเนินงานซ้ำทุกขั้นตอนในทุกรอบ 1 สัปดาห์ แต่สำหรับการจัดตั้งกองทุนแก้ไขปัญหายาเสพติดจำเป็นต้องดำเนินการเรื่องทุนศรัทธาทุกรอบ 7 วัน เพื่อให้เกิดกิจกรรมความเคลื่อนไหวในการขับเคลื่อนกองทุนแม่ของแผ่นดินอย่างต่อเนื่องตามปรัชญาแนวคิดกองทุนแม่ของแผ่นดิน ดังที่จะได้กล่าวโดยลำดับต่อไป
ขั้นที่ 1 ทำความเข้าใจโครงการทุกครัวเรือน 
ในขั้นแรกให้มีการทบทวนความเข้าใจให้กับทุกครัวเรือนในหมู่บ้านที่ได้รับกองทุนแม่ของแผ่นดินตั้งแต่ปี 2547 ให้ความรู้ความเข้าใจในกระบวนการดำเนินงานใหม่ทั้งหมด และเป็นการทำให้ทุกคนยอมรับว่าหมู่บ้าน/ชุมชนที่มีกองทุนแม่ของแผ่นดินอาจยังมีการแพร่ระบาดของยาเสพติดอยู่ กระตุ้นให้ชุมชนเกิดการตื่นตัวที่จะแก้ไขปัญหายาเสพติด โดยน้อมนำเอากระแสพระราชดำรัสของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง และการกำหนดให้การแก้ไขปัญหายาเสพติดเป็นวาระแห่งชาติของรัฐบาล มากำหนดเป็นภารกิจของ
กองทุนแม่ของแผ่นดินว่า กองทุนแม่ของแผ่นดินมีภารกิจหลักในการขยายพื้นที่สีขาวด้วยแนวทางสันติวิธีให้กับหมู่บ้าน/ชุมชน 
จากภารกิจของกองทุนแม่ของแผ่นดิน ดังกล่าว จึงได้กำหนดให้กองทุนแม่ของแผ่นดินแต่ละหมู่บ้าน/ชุมชนมีบทบาทหลัก 2 ประการ ดังนี้

1. รับรองครัวเรือน – กองทุนแม่ของแผ่นดินจะรับรองครัวเรือนที่ปลอดภัยแล้วโดย
การมอบธงสัญลักษณ์ครัวเรือนปลอดภัยกองทุนแม่ของแผ่นดินให้กับครัวเรือนสมาชิก เพื่อรณรงค์ให้มีครัวเรือนที่ปลอดภัยจากยาเสพติดให้ได้มากที่สุด  
2. รับรองบุคคล – กองทุนแม่ของแผ่นดินจะมีบทบาทดูแลผู้ที่เคยหลงผิดไปยุ่งเกี่ยวกับยาเสพ
ติดในลักษณะของผู้เคยค้าหรือเคยเสพที่สมัครเข้าร่วมเป็นสมาชิกของโครงการให้เป็นที่ยอมรับของสังคมต่อไป 
	ทั้งนี้เพื่อให้พลังของภาคประชาชนกองทุนแม่ของแผ่นดินช่วยเหลืองานการแก้ไขปัญหายาเสพติดอย่างเป็นรูปธรรมที่จับต้องได้ ซึ่งจะเป็นการแบ่งเบาภาระของภาครัฐได้อย่างมาก เมื่อจัดลำดับความเร่งด่วนแล้วจะสามารถกำหนดเป้าหมายในการดำเนินงานของแต่ละกองทุนเพื่อให้เข้าใจง่าย ๆ ได้ 2 เป้าหมาย 
ดังภาพ
[image: ]

จากภาพ : เมื่อวิเคราะห์สถานการณ์ยาเสพติดในหมู่บ้าน/ชุมชนแล้ว จะเห็นว่ามีครัวเรือนที่มีปัญหายาเสพติดส่วนหนึ่ง และครัวเรือนที่ยังไม่มีปัญหายาเสพติดอีกส่วนหนึ่ง ภารกิจของกองทุนแม่ของแผ่นดิน จึงกำหนดเป้าหมายในการดำเนินการในระดับหมู่บ้าน/ชุมชนไว้ 2 เป้าหมาย ได้แก่
เป้าหมายที่ 1 ป้องกันส่วนดี
เป้าหมายที่ 2 แก้ไขส่วนเสีย
ในขั้นแรกให้ทำความเข้าใจให้กับราษฎรทุกครัวเรือนในหมู่บ้าน ที่ได้รับกองทุนแม่ของแผ่นดิน 
ให้ความรู้ ความเข้าใจ ในกระบวนการดำเนินงานของ กองทุนแม่ของแผ่นดิน และเป็นการทำให้ทุกคนยอมรับว่า หมู่บ้าน/ชุมชน ที่มีกองทุนแม่ของแผ่นดิน อาจจะยังมีการแพร่ระบาดของยาเสพติดอยู่ และให้มีระบบการป้องกัน อย่าให้จำนวนผู้ค้า/ผู้เสพเพิ่มขึ้น กระตุ้นให้หมู่บ้าน/ชุมชนเกิดการตื่นตัวที่จะร่วมกันแก้ไขปัญหายาเสพติด โดยน้อมนำกระแสพระราชดำรัสของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง สร้างความเข้าใจให้รู้ว่าการสมัครเข้ามาเป็นสมาชิกกองทุนแม่ของแผ่นดิน จะได้รับประโยชน์ ได้รับการช่วยเหลือ/ดูแลซึ่งกันและกันจากสมาชิก ตามเงื่อนไขของกฎ/ระเบียบของการใช้จ่ายเงินกองทุนแม่ของแผ่นดิน ที่สมาชิกร่วมกันจัดทำขึ้น สุดท้ายจะเกิดประโยชน์ต่อภาพรวมของหมู่บ้าน/ชุมชน 

ให้ทำความเข้าใจเพิ่มเติมว่าต่อจากนี้ไปโครงการกองทุนแม่ของแผ่นดินจะต้องมีกลุ่มสมาชิกที่สมัครใจเข้าร่วมโครงการและทำกิจกรรมร่วมกันอย่างชัดเจน ไม่ได้หมายถึงการดำเนินงานทั้งหมู่บ้าน  แต่อาจมีผลดีต่อประชาชนทั้งหมู่บ้านด้วย ซึ่งมีเป้าหมายในการขยายสมาชิกอย่างมีคุณภาพให้เกิดขึ้นทั้งหมู่บ้านในที่สุด 
ในการสมัครเข้ามาเป็นกลุ่มสนใจในการป้องกันและแก้ไขปัญหายาเสพติดร่วมกันนั้นจำเป็นต้องมีกฎกติกาในการอยู่ร่วมกันในลักษณะของชุมชนเข้มแข็ง ซึ่งจะต้องมีการร่วมบริจาคเพื่อจัดตั้งเป็นกองทุนแก้ไขปัญหายาเสพติด และมีการจัดกิจกรรมร่วมกันเพื่อสร้างหลักประกันความปลอดภัยจากยาเสพติดให้กับครัวเรือนสมาชิก โครงการนี้จะใช้แนวทางสันติวิธีในการลดผู้ค้า - ผู้เสพ คือ จะไม่มีเรื่องกับผู้ค้าและไม่มีปัญหากับผู้เสพอย่างเด็ดขาด
วิธีการดำเนินกิจกรรม 
เชิญราษฎรในหมู่บ้าน ครัวเรือนละ 1 คน เข้าร่วมรับฟังการสร้างความรู้ความเข้าใจแนวทาง  
การดำเนินงานกองทุนแม่ของแผ่นดิน เพื่อกลับไปพูดคุยกันในครอบครัว และสมัครใจเข้าร่วมเป็นสมาชิกกองทุนแม่ของแผ่นดินต่อไป 
ข้อเน้นย้ำ
	เชิญชวนราษฎรในหมู่บ้านเข้าร่วมประชุมให้มากที่สุด เป็นเวทีที่ 1 ดำเนินการโดยวิทยากร/ผู้นำ  
ขั้นที่ 2 การจัดตั้งคณะกรรมการกองทุนแม่ของแผ่นดิน 
ในขั้นตอนนี้เป็นการจัดตั้งคณะกรรมการกองทุนแม่ของแผ่นดินขึ้นมาใหม่ โดยหลังจากที่ได้มีการทำความเข้าใจภารกิจของกองทุนแม่ของแผ่นดินและแนวทางการขับเคลื่อนใหม่แล้ว ให้มีการรับสมัครผู้นำทุกฝ่ายในหมู่บ้าน/ชุมชนเป็นคณะกรรมการกองทุนแม่ของแผ่นดิน โดยยึดหลักความสมัครใจและทุกคนที่เป็นกรรมการต้องมีบทบาทหน้าที่อย่างชัดเจนด้วย
	คณะกรรมการกองทุนแม่ของแผ่นดิน ควรดำเนินการคัดเลือกมาจากผู้นำในหมู่บ้าน/ชุมชน   ไม่ว่าจะเป็นผู้นำธรรมชาติ, กลุ่มพลังมวลชนต่าง ๆ ซึ่งได้แก่ กำนัน, ผู้ใหญ่บ้าน, ผู้ช่วยผู้ใหญ่บ้าน, หัวหน้าคุ้มต่าง ๆ ในหมู่บ้าน/ชุมชน, ปราชญ์ชาวบ้าน, จิตอาสา, อสม. ฯลฯ แล้วแต่จะเห็นสมควรซึ่งผู้นำเหล่านี้จะเป็นแกนนำหลักสำคัญในการขับเคลื่อนกิจกรรมต่าง ๆ ในหมู่บ้าน/ชุมชน เพราะบุคคลเหล่านี้จะมีคุณสมบัติที่โดดเด่น เช่น การตัดสินใจ, การรับผิดชอบในงานที่ได้รับมอบหมาย เมื่อดำเนิน การจัดตั้งคณะกรรมการได้เรียบร้อยแล้ว ต้องเชิญคณะกรรมการกองทุนแม่ของแผ่นดินทุกคนเข้าร่วมประชุม เพื่อสร้างองค์ความรู้ ความเข้าใจ ในบทบาทหน้าที่ของคณะกรรมการกองทุนแม่ของแผ่นดิน หลังจากนั้นให้กรรมการเขียนใบสมัครเข้าร่วมเป็นคณะกรรมการกองทุนแม่ของแผ่นดิน พร้อมกับมอบใบสมัครสมาชิกให้แก่คณะกรรมการ จำนวน 4 ใบ เพื่อให้กรรมการไปดำเนินการหาสมาชิกเข้าร่วมโครงการฯ โดยใช้อัตราส่วน 1/4 (กรรมการ 1 คน ดูแล 
4 ครัวเรือน) เพื่อนำไปสู่ขั้นตอนที่ 3 ต่อไป
บทบาทหน้าที่ของคณะกรรมการกองทุนแม่ของแผ่นดิน มี 10 ประการ ได้แก่
1. รักษาความศักดิ์สิทธิ์ของกองทุนแม่ของแผ่นดิน
2. เป็นตัวอย่างในการแสดงความจงรักภักดีอย่างสูงสุดในหมู่บ้าน/ชุมชน
3. ร่วมบริหารและดำเนินงานกองทุนแม่ของแผ่นดินไม่ให้หยุดนิ่ง ให้มีความต่อเนื่องอยู่เสมอ
4. ประชาสัมพันธ์ให้ประชาชนในหมู่บ้านและประชาชนทั่วไปมีความศรัทธากองทุนแม่ของแผ่นดินด้วยการปฏิบัติและด้วยการเชิญชวน
5. ดูแลครัวเรือนสมาชิกของกองทุนแม่ของแผ่นดินตามที่ได้อาสาดูแลหรือได้รับมอบให้ดูแลอย่างใกล้ชิด

6. ร่วมพิจารณาการใช้จ่ายเงินกองทุนแม่ของแผ่นดินให้เป็นไปตามปรัชญาแนวคิดของโครงการ
7. ดำเนินการจัดเก็บเงินกองทุนแห่งศรัทธาจากสมาชิกสัปดาห์ละ 1 ครั้ง
8. ร่วมพิจารณาการจัดกิจกรรมเพื่อขยายกองทุนตามแนวทางแห่งปัญญา
9. ร่วมขับเคลื่อนกองทุนให้นำไปสู่การแก้ไขปัญหายาเสพติดของชุมชนอย่างยั่งยืน
10. ดำเนินการใด ๆ ตามความคิดริเริ่มที่เป็นประโยชน์ต่อกองทุนแม่ของแผ่นดิน
ข้อเน้นย้ำ
ข้อที่ 5  กรรมการ จะต้องดูแลสมาชิกที่ตนเองรับผิดชอบอย่างใกล้ชิด 2 ข้อ ได้แก่                                   
1. ดูแลว่า สมาชิกที่ตนเองรับผิดชอบมีการดำเนินความเป็นอยู่ตามปรัชญาเศรษฐกิจพอเพียงเพื่ออยู่ดีกินดี แล้วครัวเรือนนั้นจะไม่ยุ่งกับยาเสพติด                                                                                                   
2. ดูแลว่า สมาชิกที่ตนเองรับผิดชอบยุ่งเกี่ยวกับยาเสพติดหรือไม่                                                               
    หากมีการยุ่งเกี่ยวกับยาเสพติด กรรมการสามารถตักเตือน หรือขอความร่วมมือให้เลิกยุ่งเกี่ยวฯ โดยให้ใช้เวทีต่อ ๆ ไปในการแก้ไขปัญหาโดยสันติวิธี (เมื่อเป็นเช่นนี้ กรรมการจะหาสมาชิกด้วยตนเอง เพื่อให้ง่ายในการว่ากล่าวตักเตือน)
   	ข้อที่ 7 กรรมการ จะต้องดำเนินการจัดเก็บเงินแห่งศรัทธา จากสมาชิกสัปดาห์ละ 1 ครั้ง   โดยการจัดเก็บคนละ 1 บาท/สัปดาห์ เป็นเวลา 4 สัปดาห์หรือ 1 เดือน (เช่น ครัวเรือนนาย ก. มีสมาชิก 3 คน ใน 
1 สัปดาห์ ครัวเรือนนาย ก. จะจ่ายเงินแห่งศรัทธา จำนวน 3 บาท เพราะฉะนั้น 4 สัปดาห์ ครัวเรือนนาย ก. จะจ่ายเงินแห่งศรัทธา จำนวน 12 บาท)                                                                                                                    
จะต้องจัดเก็บเงินทุกสัปดาห์จนครบ 4 สัปดาห์ ซึ่งเป็นวิธีการให้กรรมการได้พบปะพูดคุยกับสมาชิกที่ตนเองรับผิดชอบอย่างต่อเนื่อง เพื่อให้เกิดความไว้วางใจซึ่งกันและกันในกลุ่มสมาชิกกล้าที่จะพูดคุย กล้าที่จะเล่าเรื่องต่าง ๆ ให้กันฟัง ตลอดจนขอความช่วยเหลือในการแก้ไขปัญหาร่วมกัน
ในการจัดตั้งคณะกรรมการให้ผู้นำธรรมชาติมีบทบาทให้มากที่สุด คือ เป็นประธานกรรมการ และให้ผู้นำทางการได้แก่ผู้นำท้องที่/ผู้นำท้องถิ่นเป็นที่ปรึกษา (หากผู้นำทางการยังมีบทบาทในการเป็นประธานอย่างต่อเนื่องอยู่ให้ยังคงปฏิบัติหน้าที่นั้นต่อไปจนกว่าคณะกรรมการจะพิจารณาเห็นสมควร)
ในขั้นตอนนี้ อาจเชิญวิทยากรภายนอกให้เข้ามามีส่วนช่วยในการใช้เทคนิคการค้นหาผู้นำธรรมชาติให้กับหมู่บ้าน/ชุมชน ซึ่งเราจะได้รับทราบว่าบุคคลใดมีความเป็นผู้นำธรรมชาติ แต่ที่ผ่านมาอาจถูกปกปิดบทบาทโดยระบบต่าง ๆ ไว้โดยตลอด เมื่อได้ค้นพบผู้นำธรรมชาติแล้ว จึงให้ชุมชนมีมติเชิญชวนเขาให้มีบทบาทในการร่วมแก้ไขปัญหายาเสพติดให้กับหมู่บ้าน/ชุมชน 
การแบ่งความรับผิดชอบ : กรรมการแต่ละคนต้องมีความพร้อมในการดูแลคนในชุมชนเองในสัดส่วนกรรมการ 1 คน ต่อครัวเรือนสมาชิกไม่เกิน 4 ครัวเรือน (1 : 4) ซึ่งครัวเรือนสมาชิกที่จะอยู่ในการดูแลของกรรมการคนใดนั้นกรรมการคนนั้นอาจเป็นผู้นำมาสมัครเข้าร่วมโครงการเอง หรืออาจเป็นครัวเรือนที่คณะกรรมการมอบหมายให้กรรมการดูแลก็ได้ สำหรับหน้าที่ต่าง ๆ เพื่อให้การทำงานของคณะกรรมการเป็นไปด้วยความเรียบร้อยนั้นให้ประธานกรรมการพิจารณาดำเนินการแบ่งมอบหน้าที่ตามความเหมาะสม เช่น รองประธานกรรมการ เลขานุการ ฝ่ายประสานงานส่วนราชการ ฝ่ายบัญชี ฝ่ายการเงิน ฝ่ายพิธีการ ฯลฯ เป็นต้น

ที่ปรึกษา : ให้คณะกรรมการจัดตั้งที่ปรึกษา 2 ประเภท ได้แก่ ที่ปรึกษาที่เป็นชาวบ้าน และที่ปรึกษาจากส่วนราชการ เพื่อให้มีบทบาทเข้ามาให้คำแนะนำในการดำเนินงานของคณะกรรมการกองทุนแม่ของแผ่นดิน ให้มีประสิทธิภาพเพิ่มขึ้น และเป็นการสร้างความสัมพันธ์อย่างใกล้ชิดกับส่วนราชการที่เกี่ยวข้องด้วย ในส่วนของที่ปรึกษาชาวบ้านอาจได้แก่ ผู้อาวุโส ผู้ทรงคุณวุฒิในหมู่บ้าน หากแต่ไม่มีเวลาช่วยทำหน้าที่เป็นกรรมการ สำหรับที่ปรึกษาจากส่วนราชการนั้นอาจได้แก่เจ้าหน้าที่ ป.ป.ส., วิทยากรกระบวนการ, เจ้าหน้าที่ ศอ.ปส.จ., เจ้าหน้าที่ ศป.ปส.อ., เจ้าหน้าที่ฝ่ายปกครอง, เจ้าหน้าที่ตำรวจ – ทหาร หรือเจ้าหน้าที่จากหน่วยงานอื่น ๆ ตามแต่ที่คณะกรรมการจะพิจารณาเห็นสมควร ทั้งนี้ให้มีบทบาทสำคัญในการให้คำแนะนำปรึกษา การร่วมประชุมคณะกรรมการ และร่วมกิจกรรมตามโอกาสเป็นครั้งคราว และจะไม่มีค่าตอบแทน
ใด ๆ จากกองทุนแม่ของแผ่นดิน นอกจากความภาคภูมิใจที่ได้มีส่วนร่วมในการดำเนินงานกองทุนแม่ของแผ่นดินสนองพระราชปณิธาน
วาระของคณะกรรมการ : การจัดตั้งคณะกรรมการกองทุนแม่ของแผ่นดินให้มีวาระการปฏิบัติหน้าที่คราวละ 1 ปี โดยให้มีการเลือกคณะกรรมการใหม่ในเดือนตุลาคมของทุกปี ซึ่งคณะกรรมการ  คนเดิมอาจได้รับการคัดเลือกใหม่อีกก็ได้ไม่จำกัดจำนวนครั้ง
ในแต่ละเดือนอาจมีการแต่งตั้งคณะกรรมการเพิ่มเติมได้ตามจำนวนของสมาชิกใหม่ที่เพิ่มขึ้นจากการมาขอสมัครเป็นสมาชิกเพิ่มเติม หมายความว่าหากมีสมาชิกเพิ่มขึ้นก็ให้มีกรรมการที่คอยดูแลเพิ่มขึ้นด้วยตามสัดส่วน แต่เมื่อครบกำหนดแล้วก็จะให้มีการคัดเลือกกันใหม่ในกลุ่มสมาชิกตามวาระพร้อมกับกรรมการทั้งคณะ (เดือนตุลาคม)
เงื่อนไขของคณะกรรมการ : กรรมการทุกคนต้องยอมรับว่าจะไม่ขอรับเงินเดือน เบี้ยเลี้ยง หรือค่าตอบแทนใด ๆ จากการปฏิบัติงานกองทุนแม่ของแผ่นดิน นอกจากความภาคภูมิใจที่ได้ร่วมสนองพระราชปณิธานในการแก้ไขปัญหายาเสพติดให้กับหมู่บ้าน/ชุมชนของตน และเพื่อขอใช้ความเป็นกรรมการเป็นโอกาสในการทำความดีเพื่อแผ่นดินเท่านั้น
ขั้นที่ 3 รับสมัครครัวเรือนสมาชิกเข้าร่วมโครงการ
จะมีการดำเนินการไปพร้อม ๆ กับขั้นตอนที่ 2 หลังจากมีการจัดตั้งคณะกรรมการเรียบร้อยแล้ว กรรมการจะมีหน้าที่ไปรับสมัครสมาชิกครัวเรือน โดยแจ้งเงื่อนไขให้สมาชิกทราบดังนี้                                                      
เงื่อนไขในการรับสมัครครัวเรือนเข้าร่วมเป็นสมาชิกของโครงการกองทุนแม่ของแผ่นดินนั้นกำหนดไว้ 3 ประการ ได้แก่
1. ครัวเรือนต้องยอมรับกฎชุมชนเข้มแข็ง 7 ประการ (กฎหลัก)
2. ทุกคนในครัวเรือนยินดีบริจาคเงินเป็นทุนศรัทธา 1 บาท/คน/สัปดาห์
3. ต้องยอมรับการดูแลของกรรมการในการตักเตือนทุกคนในครอบครัวได้
เป็นการจัดตั้งสมาชิกของโครงการด้วยความสมัครใจ โดยอาจเป็นสมาชิกที่สมัครอยู่ในความดูแลของผู้ที่สมัครเป็นกรรมการ (Down Line) หรือสมัครโดยตรงต่อคณะกรรมการก็ได้ซึ่งคณะกรรมการจะพิจารณาให้อยู่ในความดูแลของกรรมการคนใดคนหนึ่งต่อไป
การกำหนดให้สมาชิกกองทุนแม่ของแผ่นดินต้องมาจากการสมัครนั้นก็เพื่อที่จะให้การดำเนินงานกองทุนแม่ของแผ่นดินจะไม่มีความขัดแย้ง หรือถูกขัดขวางจากผู้ที่ยังไม่ศรัทธา เพราะเราจะมีกิจกรรมดำเนินการต่อเฉพาะกับสมาชิกเท่านั้น ผู้ใดยังไม่สมัครก็จะไม่มีกิจกรรม

ครัวเรือนที่สมัครเข้าร่วมโครงการกองทุนแม่ของแผ่นดินจะมี 2 ประเภทได้แก่
1. เป็นครัวเรือนที่มีความปลอดภัยจากยาเสพติดมาก่อนแล้ว
2. ครัวเรือนที่อาจไม่ปลอดภัยจากยาเสพติดมาก่อน
ในการสมัครของครัวเรือนประเภทแรกก็เพื่อต้องการให้คณะกรรมการกองทุนแม่ของแผ่นดินรับรองความปลอดภัยให้กับครัวเรือนของเขา และเพื่อร่วมแสดงศรัทธาว่าครัวเรือนของเขาต้องการสนับสนุนให้เกิดหมู่บ้าน/ชุมชนปลอดภัยจากยาเสพติดตลอดไปภายใต้พระบารมีแม่ของแผ่นดิน
ในการสมัครของครัวเรือนประเภทที่สองก็เพื่อให้คณะกรรมการกองทุนแม่ของแผ่นดินให้การดูแลคนในครอบครัวของเขา เพื่อให้ได้รับการแก้ไขด้วยระบบของสังคมของชุมชนเข้มแข็งกองทุนแม่ของแผ่นดิน ซึ่งการสมัครเข้าร่วมเป็นสมาชิกแสดงว่าคนในครอบครัวของเขาพร้อมให้คณะกรรมการและสมาชิกในชุมชนดูแลเขาได้ ไม่เกิดความขัดแย้งขึ้นภายหลัง
การสมัครใจเข้าร่วมเป็นสมาชิกโครงการของหัวหน้าครอบครัว หมายถึง ทุกคนในครัวเรือนนั้นได้เป็นสมาชิกกองทุนแม่ของแผ่นดินด้วย
การให้ครัวเรือนสมาชิกมาจากความสมัครใจนั้น จะทำให้ต่อไปนี้กองทุนแม่ของแผ่นดินจะมีทุนทางสังคมที่ชัดเจน เป็นกลุ่มเป้าหมายในการดำเนินการของคณะกรรมการ ไม่ใช่ต้องดำเนินการทั้งหมู่บ้านซึ่งอาจจะทำให้มีปัญหากับผู้ไม่สมัครใจ แต่ก็เปิดโอกาสให้มีการรับสมัครสมาชิกเพิ่มเติมได้ทุกเดือนเมื่อเขามีความศรัทธาขึ้นในภายหลัง
เพื่อให้กองทุนแม่ของแผ่นดินมีความเข้มแข็งในการขับเคลื่อนงานแก้ไขปัญหายาเสพติดในรูปแบบของชุมชนเข้มแข็งได้ จึงควรมีสมาชิกกองทุนแม่ของแผ่นดินในแต่ละหมู่บ้าน/ชุมชนไม่น้อยกว่าร้อยละ 30 หากหมู่บ้าน/ชุมชนใดมีขนาดใหญ่มากให้พิจารณาดำเนินการเฉพาะส่วนที่ทำได้ โดยแยกเป็นพื้นที่ ๆ ไปก่อน
[image: ]
จากภาพจะเห็นว่าคณะกรรมการกองทุนแม่ของแผ่นดินจะต้องรณรงค์หาสมาชิก ให้ได้อย่างน้อยร้อยละ 30 ของหมู่บ้าน/ชุมชน เพื่อให้กลุ่มสมาชิกมีจำนวนมากพอที่จะต้านกระแสการแพร่ระบาดของยาเสพติดและกระแสสังคมอื่นในหมู่บ้าน/ชุมชนได้ เพื่อให้เกิดความเข้าใจง่ายขึ้นจึงขอเสนอภาพกระแสน้ำกับเกาะกลางน้ำเป็นภาพเปรียบเทียบในการจัดตั้งชุมชนเข้มแข็งดังนี้

	อธิบายภาพ : 
		เกาะ 1 – มีขนาดเล็กเกินไปหรือน้อยกว่า 30% ไม่สามารถต้านกระแสน้ำได้
		เกาะ 2 – มีขนาด 30% สามารถต้านกระแสน้ำได้ในระยะเวลาหนึ่ง
			    (เป็นเป้าหมายขั้นต้นของการมีสมาชิกกองทุนแม่ของแผ่นดิน)
		เกาะ 3 – มีขนาด 100% สามารถเปลี่ยนทิศทางของกระแสน้ำได้
(เป็นเป้าหมายสูงสุดของกองทุนแม่ของแผ่นดินที่จะทำให้กระแสการแพร่ระบาดของยาเสพติดไม่มีผลกระทบต่อหมู่บ้าน/ชุมชนนี้)
ข้อเน้นย้ำ เป็นการรับสมัครสมาชิกเข้าร่วมโครงการ ไม่มีการบังคับให้มาสมัครเข้าร่วมโครงการ 
ไม่จำเป็นต้องรับสมัครสมาชิกครบทุกหลังคาเรือน ในเดือนแรก ให้ดำเนินการรับสมัคร อย่างน้อย 30% ของจำนวนครัวเรือนทั้งหมู่บ้าน โดยให้กรรมการไปหาสมาชิกให้เข้ามาอยู่ในกลุ่มของตนเอง ในเดือนแรก กรรมการอาจจะมีสมาชิกเข้าร่วมในกลุ่มเพียง 3 ครัวเรือน (รวมครัวเรือนตนเองด้วย) ก็ไม่เป็นไร ตามหลักการ ในเดือนต่อ ๆ ไป ผู้ที่ยังไม่เข้าร่วมโครงการฯ จะมาสมัครเข้าร่วมโครงการเอง เมื่อมีการขับเคลื่อนโครงการไปตามลำดับ    
      	เมื่อมีการจัดตั้งคณะกรรมการและรับสมัครสมาชิกเข้าร่วมโครงการ ประธานกองทุนแม่ของแผ่นดินดำเนินการสรุปจำนวนคณะกรรมการและสมาชิกฯ ลงในแบบฟอร์มทะเบียนคุมความรับผิดชอบ เพื่อให้ง่ายต่อการควบคุม/ตรวจสอบ จำนวนคณะกรรมการ, จำนวนสมาชิกเป็นครัวเรือน และจำนวนบุคคล
ขั้นที่ 4 จัดตั้งกฎชุมชนเข้มแข็ง 
การรวมตัวกันของคนที่ต้องการสร้างชุมชนใหม่ ซ้อนหมู่บ้านเดิมขึ้นมาให้เข้มแข็ง ตามที่ได้ดำเนินการในขั้นที่ 3 นั้น จะดำเนินการโดยสันติวิธี เพราะฉะนั้นมีความจำเป็นอย่างยิ่ง ที่เราต้องเสนอให้มีกฎในการอยู่ร่วมกัน มาตรการทางสังคม กฎชุมชน ระเบียบข้อบังคับของหมู่บ้านซึ่งเป็นข้อตกลงกันในกลุ่มว่าจะใช้ในการดูแลกัน เป็นกฎพิเศษที่บังคับใช้แทนกฎหมายซึ่งใช้กับเฉพาะผู้ที่สมัครเข้ามาเป็นสมาชิกด้วยกันเท่านั้น ไม่ได้ใช้กับคนที่ไม่ใช่สมาชิก
สมาชิกกองทุนแม่ของแผ่นดินทุกคนจะต้องทราบกฎชุมชน ท่องจำได้ว่ามีอะไรบ้าง และอยู่ในข้อตกลงในการสมัครเข้ามาเป็นสมาชิกกองทุนแม่ต้องยอมรับกฎชุมชน
กฎชุมชนเข้มแข็งจะเป็นเครื่องมือช่วยคณะกรรมการกองทุนแม่ของแผ่นดินในการเสริมสร้างให้ชุมชนที่รวมตัวกันด้วยความสมัครใจจากขั้นที่ 3 แล้ว ให้มีความเข้มแข็งมีความเชื่อมั่น ในการรวมตัวกันมากขึ้น  
/กฎชุมชนเข้มแข็ง...

กฎชุมชนเข้มแข็ง ประกอบด้วย กฎหลัก และ กฎรอง  โดยกฎหลักเป็นกฎที่กำหนดให้ทุกหมู่บ้าน/ชุมชนที่มีกองทุนแม่ของแผ่นดินนำไปใช้ปฏิบัติเป็นอันเดียวกันทั้งประเทศ และกฎรองเป็นกฎที่ชุมชนร่วมกันจัดตั้งขึ้นตามความเหมาะสมของสถานการณ์ 
กฎหลักของชุมชนเข้มแข็ง กำหนดให้ใช้เหมือนกันทุกกองทุน ในทางพุทธเรียกว่าหลัก
อปริหานิยธรรม มี 7 ประการ ประกอบด้วย
ข้อ 1 สมาชิกร่วมประชุมกันเป็นนิตย์
ข้อ 2 สมาชิกหมั่นเริ่มประชุมและเลิกประชุมพร้อมกัน ทำกิจที่พึงกระทำโดยพร้อมเพรียงกัน
ข้อ 3 สมาชิกยอมรับมติส่วนใหญ่ของที่ประชุมในการแก้ไขปัญหาก่อน
ข้อ 4 สมาชิกให้การยอมรับและเคารพผู้อาวุโส
ข้อ 5 สมาชิกให้การสงเคราะห์และช่วยเหลือผู้ด้อยโอกาสในสังคม เช่นเด็ก สตรี คนชรา 
คนพิการ และคนที่ยากจนกว่า
ข้อ 6 สมาชิกส่งเสริมและรักษาวัฒนธรรมประเพณีที่ดีงาม
ข้อ 7 สมาชิกช่วยกันทำนุบำรุงศาสนา
คณะกรรมการอาจมีการใช้จ่ายเงินกองทุนแก้ไขปัญหายาเสพติด หรือกองทุนแม่ของแผ่นดิน หรือมีการดำเนินการทุกอย่างเพื่อที่จะดำรงรักษากฎชุมชนเข้มแข็งนี้ไว้ เพราะหากชุมชนมีความเข้มแข็งแล้วจะสามารถแก้ไขปัญหาทุกเรื่องได้เอง และจะสามารถป้องกันปัญหาในอนาคตที่จะเกิดขึ้นได้อีกด้วย
กฎรองเป็นกฎซึ่งเป็นที่ยอมรับของชุมชนในการแก้ไขปัญหาเฉพาะด้านยาเสพติด เป็นไปตามความเหมาะสมของแต่ละชุมชน แต่การกำหนดกฎใด ๆ ต้องไม่ขัดกับหลักการสันติวิธีอย่างเด็ดขาด เช่น กำหนดให้มีการลงโทษทางสังคมที่ทำให้เกิดความรู้สึกคับข้องใจของสมาชิก หรือให้มีการตัดสิทธิ์ในชุมชน ฯลฯ ควรกำหนดขึ้นเพื่อส่งเสริมให้มีความรู้สึกในเชิงบวกต่อสมาชิกเท่านั้น
ข้อเน้นย้ำ กฎชุมชน/กฎระเบียบหมู่บ้าน ประธานกองทุนแม่ของแผ่นดิน จะต้องนำสมาชิกฯ ท่องทุกครั้งในการเปิดประชุมก่อนทำกิจกรรม เพื่อเป็นการย้ำเตือนให้สมาชิกระวังในการทำผิดกฎชุมชน และเมื่อมีผู้กระทำผิดกฎ จะต้องแจ้งให้ที่ประชุมทราบทุกครั้ง ให้มีการทบทวนกฎระเบียบหมู่บ้านอยู่เป็นประจำ โดยทุกครัวเรือนร่วมกันทบทวนให้ทันสมัย และไม่ควรนำกฎตำบลเข้ามาดำเนินการแก้ไข  ในระดับหมู่บ้าน 
ขั้นที่ 5 ให้ความรู้ความเข้าใจเรื่องยาเสพติด 
ในการขับเคลื่อนของชุมชนเพื่อแก้ไขปัญหายาเสพติดด้วยพลังของชุมชนนั้น จำเป็นต้องให้มีการรวมตัวของคนในชุมชนที่เห็นทุกข์ร่วมกัน เห็นทุกข์ภัยของยาเสพติดในทิศทางเดียวกันก่อน โดยเฉพาะปัญหายาเสพติดในระดับหมู่บ้าน/ชุมชน ต้องให้ทุกคนมีมุมมองในปัญหายาเสพติดร่วมกัน หากต่างมุมมองกันการตัดสินใจในการแก้ไขปัญหาร่วมกันอาจเกิดความขัดแย้งขึ้นได้
สมาชิกที่รวมตัวกันเพื่อแก้ไขปัญหายาเสพติดนั้นจะต้องมีความรู้ความเข้าใจเรื่องปัญหาและแนวทางการแก้ไขปัญหายาเสพติดอย่างแท้จริง โดยคณะกรรมการอาจเชิญวิทยากรจากภายนอกหรือไม่ก็ได้ ซึ่งมีเรื่องสำคัญที่สมาชิกควรรู้ดังนี้
1. โทษพิษภัยของยาเสพติด และลักษณะของคนใช้ยาเสพติด
2. คนเราติดยาเสพติดได้อย่างไร และหากเสพแล้วจะเลิกได้อย่างไร
3. ประเภทและชนิดของยาเสพติด 
4. กฎหมายยาเสพติดที่ควรรู้
5. การแก้ไขปัญหายาเสพติดของภาครัฐ


/6. ปัญหายาเสพติด...

	6. ปัญหายาเสพติดไม่สามารถแก้ไขได้ด้วยเงิน หรือด้วยการปราบปรามเพียงอย่างเดียว หรือด้วยการบำบัดรักษา (สายเกินไป)
7. ความเชื่อมั่นว่าชุมชนมีศักยภาพในการแก้ไขปัญหายาเสพติดของชุมชนได้ด้วยพลังของชุมชนเอง ตามแนวทางสันติวิธี มีการให้อภัยกันเองต่อทุกคนที่พร้อมจะเริ่มต้นใหม่ในสังคมที่อบอุ่นของชุมชนเข้มแข็ง ซึ่งเป็นความรู้ความเข้าใจที่สำคัญที่สุด
ความรู้ความเข้าใจตามประเด็นต่าง ๆ ดังกล่าวจะทำให้สมาชิกมีทิศทางในการตัดสินใจในการแก้ไขปัญหาในแนวทางเดียวกัน คือ การใช้แนวทางให้อภัยทางสังคม ดีกว่าการลงโทษทางสังคม และการใช้มาตรการเด็ดขาดโดยกฎหมาย สังคมที่จะใช้มาตรการให้อภัยทางสังคมได้นั้น ก็ต้องเป็นสังคมของชุมชนเข้มแข็งเท่านั้น
คณะกรรมการอาจเชิญวิทยากรที่มีอยู่ในพื้นที่ มาให้ความรู้อย่างเป็นประจำ เช่น เชิญเจ้าหน้าที่สาธารณสุขในพื้นที่ มาให้ความรู้เกี่ยวกับยาเสพติด หรือเชิญเจ้าหน้าที่ตำรวจในพื้นที่ มาให้ความรู้เกี่ยวกับกฎหมายยาเสพติด โดยมีการรณรงค์ประชาสัมพันธ์อย่างต่อเนื่องในทุกโอกาส
ขั้นที่ 6 จัดตั้งกองทุนแก้ไขปัญหายาเสพติด 
กองทุนแก้ไขปัญหายาเสพติดเป็น “กองทุนทางสังคม” จึงไม่ให้เน้นการจัดตั้งกองทุนจากทุนทรัพย์เป็นหลัก แต่การจัดตั้งกองทุนนี้เป็นการทดสอบศักยภาพของทุนทางสังคมที่มีในชุมชน โดยแสดงออกมาเป็นกองทุนแห่งความสามัคคี เพราะปัญหายาเสพติดเป็นปัญหาทางสังคมซึ่งต้องแก้ไขหรือป้องกันด้วยพลังทางสังคม เมื่อชุมชนต้องการแก้ไขปัญหายาเสพติดอย่างแท้จริงแล้วการจัดตั้งกองทุนแก้ไขปัญหายาเสพติดขึ้นก็เพื่อเป็นอุบายในการดำเนินการเพื่อให้เกิดทุนทางสังคมขึ้น
ทุนศรัทธา : เป็นทุนตั้งต้นของกองทุนแก้ไขปัญหายาเสพติด โดยทุนนี้จะแสดงถึงศรัทธาของสมาชิกว่าหากต้องการป้องกันปัญหาการแพร่ระบาดของยาเสพติดให้ได้อย่างต่อเนื่องแล้วจำเป็นที่พวกเราจะต้องมีศรัทธาอย่างต่อเนื่องด้วย โดยในการจัดตั้งกองทุนนี้จะเป็นลักษณะคล้ายกับการซื้อประกันภัยยาเสพติด ซึ่งมีราคาเพียง 1 บาท/คน/สัปดาห์ เท่านั้น เช่น หากครัวเรือนใดมีสมาชิก 5 คน (จากสมาชิกในขั้นตอนที่ 2 – 5) ก็ให้บริจาค 5 บาท/สัปดาห์ ให้กับกรรมการ ทั้งนี้ วัตถุประสงค์สำคัญก็เพื่อให้ทุกคนมีการคิดห่วงใยกันเรื่องยาเสพติดในครอบครัวทุก 7 วันนั่นเอง จากนั้นคณะกรรมการนำเงินบริจาคดังกล่าวมาจัดตั้งเป็นกองทุนแก้ไขปัญหายาเสพติด  โดยการเปิดสมุดบัญชีธนาคารใช้ชื่อว่า “กองทุนแก้ไขปัญหายาเสพติด บ้าน...................หมู่ที่..........” โดยมีตัวแทนของคณะกรรมการกองทุนแม่ของแผ่นดิน จำนวน 3 คน ได้แก่ ประธาน, รองประธาน และเหรัญญิก ไปดำเนินการเปิดบัญชี ซึ่งในการเบิก – ถอน เงินจากธนาคาร ให้ระบุชื่อผู้เปิดบัญชี 2/3 คนในการเบิก-ถอน และเพื่อเป็นการฝึกให้กองทุนฯ ใช้จ่ายเงินในการดำเนินกิจกรรมของกองทุนแม่ของแผ่นดิน และเพื่อรองรับ  ทุนศักดิ์สิทธิ์ ต่อไป
ทุนศักดิ์สิทธิ์ : เป็นส่วนของเงินที่ได้รับพระราชทานจากสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง พระราชทานให้กับหมู่บ้านที่มีความพร้อมและผ่านเกณฑ์ตัวชี้วัด เพื่อเป็นหมู่บ้านกองทุนแม่ของแผ่นดิน ซึ่งหมู่บ้านที่จะได้รับเงินพระราชทานกองทุนแม่ของแผ่นดิน หรือ “ทุนศักดิ์สิทธิ์” นั้น จะนำเงินศรัทธาที่มีอยู่มารวมกับทุนศักดิ์สิทธิ์ เปลี่ยนชื่อสมุดบัญชีเป็น “กองทุนแม่ของแผ่นดินบ้าน..................หมู่ที่........” โดยสามารถนำเงินที่มีอยู่ไปใช้จ่ายให้เกิดประโยชน์ ต่อสมาชิก/หมู่บ้าน/ชุมชน  ในการป้องกันและแก้ไชปัญหายาเสพติด รวมทั้งปัญหาความเดือดร้อนอื่น ๆ จนสามารถยกระดับคุณภาพชีวิตของคนในชุมชนบนวิถีชีวิตแห่งความพอเพียง ไม่ว่าจะเป็นการสมทบทุนช่วยเหลือการบำบัดรักษาของผู้เสพยาเสพติด การส่งเสริมอาชีพ การสนับสนุนกิจกรรมกลุ่มเสี่ยง ยาเสพติด และกิจกรรมเกี่ยวกับเยาวชน การเฝ้าระวังและรักษาพื้นที่ การจัดหาธงสัญลักษณ์ครัวเรือนปลอดภัยจากยาเสพติด (ในขั้นตอนที่ 9) การสนับสนุน

                                                                                                                             /ทุนการศึกษา…

ทุนการศึกษาของเยาวชน การส่งเสริมเศรษฐกิจพอเพียง รวมถึงการฟื้นฟูศิลปวัฒนธรรมของชุมชน จนแทบจะกล่าวได้ว่า กองทุนแม่ของแผ่นดิน คือ กองทุนที่รวมจิตใจของผู้คนเพื่อช่วยเหลือผู้ที่ทุกข์ยาก นับเป็น 
ทุนตั้งต้นแห่งความดีงาม และความสามัคคีของชุมชน โดยมีเป้าหมายที่จะขจัดยาเสพติดให้ได้ผลอย่างยั่งยืน ด้วยพลังของประชาชนเอง
ทุนปัญญา : เมื่อคณะกรรมการนำเงินทุนศรัทธาและทุนศักดิ์สิทธิ์มารวมกัน คณะกรรมการต้องมีการพิจารณาเพื่อนำเงินทุนดังกล่าวไปใช้จ่ายเพื่อดำเนินกิจกรรมที่ต้องใช้งบประมาณ เพื่อให้เกิดประโยชน์ต่อสมาชิก ฉะนั้นจำเป็นต้องมีการขยายกองทุนด้วยปัญญาของคณะกรรมการและสมาชิก  แต่ละกองทุน เป็นการช่วยกันใช้ปัญญาที่มีอยู่ระดมความคิดในการที่จะหาวิธีการ หาเงินเข้ามาสมทบทดแทน ไม่ให้เงินทุนดังกล่าวนั้น หมดไปจากบัญชี ด้วยวิธีการต่าง ๆ ตามแต่ละหมู่บ้าน/ชุมชนจะร่วมกันคิดหาวิธีการ เช่น จากการบริจาคสมทบจากสมาชิก, การทอดผ้าป่า, จัดกิจกรรมอื่น ๆ เพื่อหารายได้ ในแนวทางสุจริต ไม่สร้างความเดือดร้อนให้กับผู้อื่น และไม่ให้บุคคลอื่นแอบอ้างใช้สถาบันพระมหากษัตริย์เป็นเครื่องมือในการบริจาคเงินสมทบ เป็นต้น
หมายเหตุ ถ้าหากการจัดตั้งหมู่บ้านต้นกล้ากองทุนแม่ของแผ่นดิน ซึ่งยังไม่มีการจัดตั้งกองทุนแก้ไขปัญหายาเสพติด ให้วิทยากรดูความพร้อมความสนใจของผู้เข้ารับการอบรม อาจจะมีการสมทบทุน ระดมทุนในขั้นตอนนี้ก็ได้ ทั้งนี้ขึ้นอยู่กับสถานการณ์  
ข้อเน้นย้ำ ตั้งแต่ขั้นตอนที่ 1 – 6 ทีมวิทยากร, หน่วยงานบูรณาการจะต้องเข้ามาให้คำแนะนำอย่างถูกวิธี 
ให้ความรู้จนผู้นำและคณะกรรมการกล้าที่จะตัดสินใจดำเนินงานได้เอง และแน่ใจว่าหมู่บ้าน/ชุมชน เกิดความเข็มแข็ง เมื่อผู้นำเกิดความมั่นใจ ก็จะพร้อมที่จะก้าวเดินต่อไป พร้อมที่จะเป็นเจ้าของโครงการฯ สำหรับการขับเคลื่อนตั้งแต่ขั้นตอนที่ 7 – 9 จะมอบความรับผิดชอบการตัดสินใจ เป็นของผู้นำและคณะกรรมการฯ 
ให้มากที่สุด ทีมวิทยากรและหน่วยงานบูรณาการ จะคอยเป็นองค์การพี่เลี้ยง ที่ปรึกษา เพื่อให้เกิดความยั่งยืนต่อไป
การใช้จ่ายเงินกองทุน : กำหนดกรอบการใช้จ่ายเงินจากกองทุนแม่ของแผ่นดินอย่างมีคุณภาพ โดยแบ่งเป็น 4 กรอบใหญ่ ๆ ได้แก่
1. การจัดหาธงสัญลักษณ์กองทุนแม่ของแผ่นดินเพื่อรับรองครัวเรือนปลอดภัย
2. การสนับสนุนกิจกรรมการป้องกันและแก้ไขปัญหายาเสพติดต่อกลุ่มเป้าหมาย
3. การใช้จ่ายเพื่อรักษากฎชุมชนเข้มแข็ง
4. การจัดกิจกรรมเพื่อแสดงถึงความจงรักภักดีต่อสถาบันพระมหากษัตริย์
ทั้งนี้ อาจมีการใช้จ่ายเพื่อการบริหารงานต่าง ๆ ของกองทุนแม่ของแผ่นดิน ให้งานต่าง ๆ เป็นไปด้วยความเรียบร้อยอีกรายการหนึ่ง เช่น การจัดทำเอกสาร การเดินทางไปร่วมกิจกรรมต่าง ๆ ของโครงการกองทุนแม่ของแผ่นดิน ฯลฯ หรือตามที่คณะกรรมการจะเห็นสมควร
ในการรับเงินจากกองทุนแม่ของแผ่นดิน คณะกรรมการจะต้องจัดโต๊ะหมู่บูชาพระบรมฉายาลักษณ์พร้อมด้วยเครื่องราชสักการะ และพานวางเงินกองทุนที่ได้รับการอนุมัติจากที่ประชุมคณะกรรมการแล้วให้ผู้ที่ได้รับการช่วยเหลือหรือผู้ที่จะนำเงินไปทำประโยชน์ตามที่ได้อนุมัตินั้นแสดงความเคารพ  พระบรมฉายาลักษณ์ และเข้ารับเงินจากพานนั้น โดยมีคณะกรรมการร่วมเป็นพยานในพิธีด้วยเสมอ
ขั้นที่ 7 ประชาคมคัดแยกด้วยสันติวิธี 
ในขั้นนี้เป็นขั้นตอนที่สำคัญมาก โดยหลังจากที่เราได้ทดสอบพลังของทุนทางสังคมด้วยการให้มีการบริจาคร่วมทุนแห่งศรัทธามาระยะเวลาหนึ่งแล้ว (โดยประมาณ 4 สัปดาห์ หรือ 4 ครั้ง) 
ก็จะทำให้ชุมชนเกิดความรักความไว้วางใจกันไม่มีการหวาดระแวงกันในเรื่องการแก้ไขปัญหา
ยาเสพติดร่วมกันอีกต่อไป พร้อมที่จะทำประชาคมคัดแยกผู้ค้า – ผู้เสพ – ผู้อยู่ในข่ายต้องสงสัยโดยสันติวิธีแล้ว 
/ในการทำประชาคม...

ในการทำประชาคมครั้งนี้ก็เพื่อให้ประชาคมเป็นผู้บอกว่าใครเป็นปัญหาของชุมชนบ้างที่ชุมชนจะต้องช่วยกันแก้ไข ทั้งผู้เสพ - ผู้ค้า หรือผู้อยู่ในข่ายต้องสงสัย เพื่อจะได้ดำเนินการด้วยวิธีการของชุมชนเข้มแข็งต่อไป ไม่ส่งต่อผู้ที่เป็นปัญหาให้กับคนนอกชุมชนหรือเจ้าหน้าที่รัฐดำเนินการ ในขั้นนี้จะทำให้เราได้ทราบจำนวนผู้เสพ-ผู้ค้าในชุมชนที่ค้นพบโดยประชาคมหมู่บ้านว่าเพิ่มขึ้น/ลดลงอย่างไร  เป็นรายเดือน ซึ่งจะเป็นข้อมูลที่แท้จริง เป็นการทราบสถานการณ์ยาเสพติดในระดับหมู่บ้านอย่างต่อเนื่อง ซึ่งจะนำไปเป็นข้อมูลในการประมาณสถานการณ์การแก้ไขปัญหายาเสพติดต่อไป
การจัดเตรียมอุปกรณ์  
คณะกรรมการกองทุนแม่ของแผ่นดินจัดเตรียมอุปกรณ์ ดังนี้                                                                          
1. บัญชีรายละเอียดการประชาคมคัดแยก ผู้ที่เกี่ยวข้องกับยาเสพติด                                                                       
2. คูหา/ปากกา ใช้ในการเขียนชื่อผู้ที่เกี่ยวข้องกับยาเสพติด                                                                                                                                                
3. กล่องสำหรับหย่อนบัตร                                                                                                                    
4. ใบสรุปบัญชีรายละเอียดการประชาคมคัดแยกผู้เกี่ยวข้องกับยาเสพติด
วิธีการดำเนินกิจกรรม   
1. เชิญสมาชิกกองทุนแม่ของแผ่นดินหลังคาเรือนละ 1 คน เข้าร่วมทำกิจกรรมในขั้นตอนที่ 7  
2. เมื่อสมาชิกฯ เดินทางมาถึงสำนักงานกองทุนแม่ของแผ่นดิน ดำเนินการลงทะเบียนเข้าร่วมกิจกรรมพร้อมแจกบัญชีรายละเอียดการประชาคมคัดแยกผู้เกี่ยวข้องกับยาเสพติดให้สมาชิก 1 ใบ ต่อ 1 ครัวเรือน
3. ทำพิธีเปิดการประชุม โดยการเชิญผู้อาวุโสที่เข้าร่วมกิจกรรม จุดเทียนธูป บูชา
พระรัตนตรัยจากนั้นเปิดกรวยเครื่องสักการะ ต่อหน้าพระฉายาลักษณ์สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง จากนั้นสมาชิกกองทุนแม่ของแผ่นดินร่วมกัน
ร้องเพลงสรรเสริญพระบารมี 1 จบ จากนั้น ประธานกองทุนแม่ของแผ่นดิน นำกล่าวกฎชุมชนเข้มแข็ง (กฎหลัก) และกฎระเบียบหมู่บ้าน (กฎรอง) กล่าวจบ เชิญสมาชิกฯ นั่ง
4. ประธานกองทุนแม่ของแผ่นดินกล่าวจุดประกายในการร่วมกันแก้ไขปัญหาของชุมชนในขั้นตอนที่ 7 โดยเน้นย้ำให้ร่วมมือร่วมใจในการเขียนชื่อผู้ยุ่งเกี่ยวกับยาเสพติดตามแบบฟอร์มที่ได้รับแจก เขียนเฉพาะสมาชิก/ครอบครัว กองทุนแม่ฯ ที่เข้าร่วมโครงการเท่านั้น ห้ามเขียนชื่อผู้ที่ไม่เข้าร่วมเป็นสมาชิกฯ เขียนตามความจริงเท่าที่รู้ เขียนเสร็จ ไม่ต้องลงชื่อผู้เขียน พับให้เรียบร้อย นำไปหย่อน ในกล่องต่อหน้าพระฉายาลักษณ์ฯ (ถวายความเคารพ 1 ครั้ง แล้วหย่อนบัตรลงกล่อง แล้วถวายความเคารพอีก 1 ครั้ง) เสร็จแล้วกลับมานั่งที่เดิม ดำเนินการเขียนและหย่อนทุกคนจนครบ 
5. เมื่อหย่อนบัตรครบทุกคน ให้ที่ประชุมเสนอรายชื่อผู้ที่จะเปิดดูรายชื่อในกล่องที่หย่อนบัตร  โดยให้สมาชิกเสนอได้ตามที่เห็นว่าเป็นผู้ที่ไว้วางใจที่สุด เมื่อเปิดดูรายชื่อแล้ว จะไม่นำรายชื่อไปแจ้งให้ ผู้บังคับใช้กฎหมายมาดำเนินการจับกุมผู้ที่มีรายชื่อยุ่งเกี่ยวกับยาเสพติด โดยให้เสนอมากกว่า 2 คน จากนั้นให้สมาชิกได้ทำประชาคมโดยการยกมือ ให้ได้ผู้ที่มีคะแนนลำดับที่ 1 และ ที่ 2 เอาแค่ 2 คน 
6. จากนั้น 2 คนที่ได้รับการไว้วางใจจากสมาชิก ยกกล่องบัตรต่อหน้าพระฉายาลักษณ์ 
(ถวายความเคารพ 1 ครั้ง แล้วยกกล่อง แล้วถวายความเคารพอีก 1 ครั้ง) ไปดำเนินการเปิด 2 คน ห้ามมิให้บุคคลที่ไม่ได้รับอนุญาตเข้าร่วม โดยใช้แบบฟอร์มบัญชีรายละเอียดการประชาคมคัดแยกผู้ที่เกี่ยวข้องกับยาเสพติด มาใช้ในการสรุปทำลักษณะการนับคะแนนการเลือกตั้ง โดยมีคะแนนผู้ที่ยุ่งเกี่ยวกับยาเสพติดในช่องคะแนนด้วย เพื่อเป็นการยืนยันว่ามีผู้ลงคะแนนให้ผู้ยุ่งเกี่ยวกับยาเสพติด จำนวนเท่าใด

/7.เมื่อทำการ...

7. เมื่อทำการคัดแยกเรียบร้อยแล้ว ให้เก็บใบสรุปการประชาคมคัดแยกไว้เป็นความลับ จากนั้นนำบัตรที่สมาชิกร่วมกันเขียนชื่อผู้ยุ่งเกี่ยวกับยาเสพติด มาเผาต่อหน้าสมาชิกทีละใบให้หมดเพื่อป้องกันไม่ให้ทราบว่าเป็นลายมือของผู้ที่เขียนจะได้ไม่เกิดปัญหาตามมาในภายหลัง
8. ก่อนจะปิดการทำกิจกรรม ให้ผู้ที่ดำเนินการเปิดดูรายชื่อผู้ยุ่งเกี่ยวกับยาเสพติด 
แจ้งจำนวน ผู้เสพ/ค้า/สงสัย ให้ประธานฯ จากนั้นประธานแจ้งจำนวนผู้เสพ/ค้า/สงสัย ให้สมาชิกทราบผลที่ได้ในการแจ้ง เพื่อเป็นการปฏิบัติการทางด้านจิตวิทยากับผู้เสพ/ค้า/สงสัย ให้ระมัดระวัง ในการกระทำ หรือกลัวต่อการกระทำ
ข้อเน้นย้ำ   
1. ประธานกองทุนแม่ของแผ่นดินจะต้องแจ้งให้สมาชิกทราบว่า การทำประชาคมครั้งนี้จะไม่มี
การนำรายชื่อผู้ที่ยุ่งเกี่ยวกับยาเสพติดออกจากหมู่บ้าน/ชุมชน โดยเด็ดขาด เราจะแก้ไขปัญหาโดยสันติวิธี
2. ประธานกองทุนแม่ของแผ่นดินจะต้องไม่รีบดำเนินการในขั้นตอนนี้ จะต้องดำเนินการขั้นตอนที่ 
1 – 6 ให้เรียบร้อย โดยเฉพาะขั้นตอนในการที่ให้กรรมการดำเนินการจัดเก็บเงินแห่งศรัทธาจากสมาชิกที่ตนเองรับผิดชอบ เป็นเวลา 4 สัปดาห์ เพื่อให้เกิดการไว้ใจซึ่งกันและกันเสียก่อน การทำขั้นตอนที่ 7 จึงจะเกิดผลสำเร็จ
3. หากมีสมาชิกที่เข้าร่วมกิจกรรมไม่สามารถเขียนหนังสือได้ ประธานกองทุนแม่ของแผ่นดิน จะต้องคิดวิธีการในการแก้ไขปัญหา ว่าจะดำเนินการในรูปแบบใดกับผู้ที่เขียนหนังสือไม่ได้ เช่น การแจกแบบฟอร์มการเขียนให้ก่อนล่วงหน้า เพื่อให้บุตรหลานหรือบุคคลที่ตนเองไว้ใจช่วยเขียนให้ เป็นต้น
4. การดำเนินการขั้นตอนที่ 7 สามารถดำเนินการได้อย่างต่อเนื่องขึ้นอยู่กับสถานการณ์ปัญหายาเสพติดในพื้นที่
ขั้นที่ 8 การจัดกิจกรรมป้องกันและแก้ไขปัญหายาเสพติดร่วมกันของสมาชิก (อย่างต่อเนื่อง)
เมื่อได้กลุ่มปัญหาที่เป็นเป้าหมายในการแก้ไขของชุมชนแล้ว ชุมชนก็จะร่วมกันทำกิจกรรมในการป้องกันและแก้ไขปัญหายาเสพติดต่อกลุ่มเป้าหมายเป็นลำดับแรก และต่อกลุ่มเสี่ยงเป็นลำดับ ที่สอง โดยให้มีการดำเนินการอย่างต่อเนื่อง ซึ่งจะมีการใช้จ่ายเงินกองทุนในการนี้เป็นสำคัญ
การดำเนินการในขั้นนี้เป็นประเด็นที่นำมาแทรกต่อจากการทำประชาคมคัดแยกแล้ว เพื่อให้การทำกิจกรรมป้องกันและแก้ไขปัญหายาเสพติดของกองทุนแม่ของแผ่นดินมีกลุ่มเป้าหมายหลักที่ชัดเจน โดยให้กำหนดบุคคลที่มีรายชื่อจากบัญชีในขั้นที่ 7 เป็นเป้าหมายในการให้การดูแลอันดับแรก  เพราะครอบครัวที่สมัครเข้าร่วมเป็นสมาชิกกับกองทุนแม่ของแผ่นดิน นั้นมีความต้องการให้กองทุนแม่ของแผ่นดินดูแลช่วยเหลืออย่างเต็มใจอยู่แล้ว
ให้แบ่งกลุ่มเป้าหมายที่จะทำกิจกรรมออกเป็น 4 กลุ่ม ได้แก่ 
1. ผู้ค้ายาเสพติด (แยกเป็นรายสำคัญ และรายย่อย)
2. ผู้เสพ (แยกเป็นเสพติดหนัก เสพติด เสพยังไม่ติด)
3. ผู้ต้องสงสัย (กลุ่มเสี่ยงที่มีพฤติกรรมต้องสงสัยว่าอาจไปเกี่ยวข้องกับยาเสพติด)
4. ครอบครัวของกลุ่มปัญหาทั้ง 3 กลุ่มขั้นต้น
กิจกรรมที่ดำเนินการต่อกลุ่มปัญหาหลักนั้น ให้คณะกรรมการร่วมกันพิจารณาตามความเหมาะสม ได้แก่
1. การให้กำลังใจด้วยการที่คณะกรรมการไปสร้างความเข้าใจว่าสมาชิกกองทุนแม่ของแผ่นดินทุกคนพร้อมให้กำลังใจในการเริ่มต้นชีวิตใหม่ที่ดีของเขา

	2. การช่วยเหลือด้วยการสงเคราะห์ให้กับผู้ที่เป็นกลุ่มปัญหาและครอบครัวของเขา ซึ่งหากต้อง
ใช้เงินก็ให้คณะกรรมการพิจารณาใช้เงินจากกองทุนแม่ของแผ่นดิน และให้มีการรับความช่วยเหลือจากหน้าพระบรมฉายาลักษณ์สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง  ตามขั้นตอน   ที่คณะกรรมการกำหนด
3. การพบปะเยี่ยมเยียนอย่างใกล้ชิดของกรรมการอย่างต่อเนื่องเป็นระยะ ๆ เพื่อสร้างความไว้วางใจให้กับกลุ่มปัญหาว่ากองทุนแม่มีความจริงใจที่จะช่วยเหลือเขา
4. สำหรับผู้เสพติดมากที่ต้องการเข้ารับการบำบัดรักษาก่อนให้คณะกรรมการพิจารณาให้ความช่วยเหลืออย่างเร่งด่วนแล้วให้กลับมาฟื้นฟูที่ชุมชนโดยเร็ว
สำหรับการจัดกิจกรรมต่อกลุ่มเสี่ยงที่อาจเป็นกลุ่มปัญหาในอนาคตของชุมชนนั้น ให้คณะกรรมการพิจารณาดำเนินการจัดกิจกรรมให้กับเยาวชนที่เป็นสมาชิกของกองทุนแม่ของแผ่นดิน เป็นลำดับสอง ต่อจากการจัดกิจกรรมเพื่อแก้ไขปัญหาให้กับกลุ่มปัญหาโดยตรง ซึ่งอาจเป็นกิจกรรมการส่งเสริม ด้านกีฬา การศึกษา นันทนาการต่าง ๆ การรณรงค์ต่อต้านยาเสพติด การรวมกลุ่มทำกิจกรรมร่วมกัน เป็นต้น ให้มีการกระทำอย่างต่อเนื่อง เพื่อต้องการให้เกิดความรักความสามัคคีของกลุ่มสมาชิกกองทุนแม่ของแผ่นดิน 
นอกเหนือจากกิจกรรมดังกล่าว ยังมีอีกกิจกรรมที่ต้องนำมาดำเนินการ คือ การแก้ไขปัญหาที่เกิดขึ้นในกลุ่มสมาชิกกองทุนแม่ของแผ่นดิน เพื่อให้เกิดการแก้ไขปัญหาอย่างเป็นรูปธรรม ถูกต้อง ตรงจุด โดยสันติวิธี โดยการให้อภัยทางสังคม นั่นก็คือการนำผลผลิตที่ได้จากขั้นตอนที่ 7 การประชาคมคัดแยกโดยสันติวิธี ให้คณะกรรมการกองทุนแม่ของแผ่นดินร่วมกันแก้ไขปัญหา
วิธีการดำเนินกิจกรรม   
1. เชิญคณะกรรมการกองทุนแม่ของแผ่นดิน (ตามอัตราส่วน 1/4) เข้าร่วมประชุมทำกิจกรรมร่วมกัน                                       
2. เมื่อคณะกรรมการ เดินทางมาถึงสำนักงานกองทุนแม่ของแผ่นดิน ดำเนินการลงทะเบียน เข้าร่วมกิจกรรม
3. ทำพิธีเปิดการประชุม โดยการเชิญผู้อาวุโส ที่เข้าร่วมกิจกรรม จุดเทียนธูป บูชาพระรัตนตรัย จากนั้นเปิดกรวยเครื่องสักการะ ต่อหน้าพระฉายาลักษณ์สมเด็จพระนางเจ้าสิริกิติ์ พระบรมราชินีนาถ 
พระบรมราชชนนีพันปีหลวง จากนั้นสมาชิกกองทุนแม่ของแผ่นดินร่วมกันร้องเพลงสรรเสริญพระบารมี 1 จบ จากนั้น ประธานกองทุนแม่ของแผ่นดิน นำกล่าวกฎชุมชนเข้มแข็ง (กฎหลัก) และกฎระเบียบหมู่บ้าน 
(กฎรอง) กล่าวจบ เชิญสมาชิกฯ นั่ง                                            
4. ประธานกองทุนแม่ของแผ่นดิน กล่าวจุดประกาย เพื่อกระตุ้นให้คณะกรรมการกองทุนแม่ของแผ่นดิน สำนึกถึงความรับผิดชอบตามบทบาทหน้าที่ของคณะกรรมการกองทุนแม่ของแผ่นดิน                                           
5. จากนั้นเริ่มทำกิจกรรมแก้ไขปัญหาผู้ค้า/ผู้เสพ/ผู้สงสัย ที่ยุ่งเกี่ยวกับยาเสพติด โดยนำผลจากการดำเนินการขั้นตอนที่ 7 ซึ่งมีสมาชิกกองทุนแม่ที่ได้รับการไว้วางใจให้เปิดดูรายชื่อในการทำประชาคม โดยในขั้นตอนที่ 8 จะนำรายชื่อมาแจ้งให้คณะกรรมการ ได้ทราบว่ามีกี่คนที่ ค้า/เสพ/สงสัย                                      
6. ประธานกองทุนฯ จัดโต๊ะประชุมเป็นรูปครึ่งวงกลม ประธานกองทุนฯ นำแบบฟอร์มบัญชีรายละเอียดการประชาคมมาแจ้งให้ที่ประชุมได้ร่วมกันเสนอแนวทางแก้ไขเป็นราย ๆ ไป                                                 
7. โดยแจ้งชื่อผู้ที่ยุ่งเกี่ยวกับยาเสพติด และแจ้งจำนวนคะแนนให้ที่ประชุมทราบ การแจ้งคะแนน จะแสดงให้เห็นว่า บุคคลนั่นมีส่วนยุ่งเกี่ยวกับยาเสพติดมากน้อยขนาดไหน ถ้าคะแนนยิ่งมากแสดงให้เห็นว่าบุคคลนั้นมีการดำเนินการจริงเพราะมีสมาชิกรู้เห็นเป็นจำนวนมาก แต่ถ้าคะแนนมีน้อย ให้มองว่าอาจจะถูกกลั่นแกล้งให้ดูพฤติกรรมของบุคคลนั้น 

8. สมมติว่า นาย ก. มีชื่อเป็น ผู้ค้า มีคะแนน 70 คะแนน จากจำนวนสมาชิก 100 คน แสดงให้เห็นว่า นาย ก. น่าจะเป็นผู้ค้าจริง เพราะมีคนเขียนชื่อ 70 คน                                                                  
9. จากนั้น ประธานกองทุนแม่ของแผ่นดิน ถามในที่ประชุมว่า “ท่านใดรับผิดชอบดูและครัวเรือน นาย ก.” ในที่ประชุมจะมี 1 คนที่ยกมือ เพราะกรรมการทั้งหมดที่เข้าร่วมประชุมทุกคนดูแลสมาชิกตามอัตราส่วน (1/4) เมื่อมีกรรมการแสดงความรับผิดชอบในการดูแล ครัวเรือน นาย ก. ประธานกองทุนแม่ของแผ่นดิน ถามต่อว่า “สามารถไปขอความร่วมมือกับ นาย ก.ให้เลิกค้ายาได้หรือไม่” สมมติว่า กรรมการท่านนี้แจ้งว่า “ได้ครับ......เพราะว่า นาย ก.เป็นลูกเขยผมเอง” ในที่ประชุมรับทราบว่าให้กรรมการท่านนี้ไปดูแลขอความร่วมมือ นอกจากนี้ยังเปิดให้กรรมการท่านอื่น ๆ ได้แสดงความคิดเห็นกันอย่างเปิดเผย  เพื่อที่จะหาวิธีการช่วยเหลือให้ นาย ก.กลับตัวกลับใจโดยการให้อภัยทางสังคม  
10. แต่ถ้าเกิดกรณี ไม่มีกรรมการท่านใด ไปพูดคุยขอความร่วมมือกับนาย ก. ให้เลิกพฤติกรรมได้เลย สามารถมอบหมายให้ผู้ใหญ่บ้าน ผู้ช่วยผู้ใหญ่บ้าน ไปขอความร่วมมือ โดยการนำกฎระเบียบหมู่บ้านไปแจ้งให้ นาย ก. ตามข้อตกลงที่สมาชิกที่จะสมัครเข้าร่วมโครงการฯ ต้องปฏิบัติตามเงื่อนไขตามขั้นตอนที่ 3  
11. ดำเนินการแก้ไขเป็นรายบุคคล โดยมอบหมายให้กรรมการได้ขอความร่วมมือจนครบ
ข้อเน้นย้ำ  
1. การดำเนินการในขั้นตอนที่ 8 จะมีความละเอียดอ่อน เพราะฉะนั้นประธานกองทุนแม่ของแผ่นดิน จะต้องควบคุมการประชุมการแสดงความคิดเห็นของกรรมการ ให้เป็นไปด้วยความเรียบร้อย ไม่มี ข้อขัดแย้งเกิดขึ้นในที่ประชุม โดยการให้อภัยทางสังคม และสันติวิธี
2. การดำเนินการขั้นตอนที่ 8 ให้ดำเนินการอย่างต่อเนื่องจนกว่า ผู้ค้า/ผู้เสพ/สงสัย จะเลิกหรือปรับเปลี่ยนพฤติกรรม อาจจะใช้ระยะเวลาในการแก้ไขปัญหาของชุมชน ประมาณ 1 เดือน
ขั้นที่ 9 รับรองครัวเรือนปลอดภัย 
เป็นการจัดการประชุมคณะกรรมการกองทุนแม่ของแผ่นดินเพื่อให้ความเห็นในการรับรองครัวเรือนที่ปลอดภัยจากยาเสพติดเดือนละ 1 ครั้ง และจัดพิธีรับมอบธงสัญลักษณ์ครัวเรือนปลอดภัยต่อหน้าพระบรมฉายาลักษณ์ฯ โดยธงสัญลักษณ์ดังกล่าวต้องจัดหาโดยเงินจากกองทุนแม่ของแผ่นดินเท่านั้น ซึ่งจะทำให้ธงมีความสำคัญอย่างมากต่อครัวเรือนที่ได้รับและมีความศักดิ์สิทธิ์สื่อถึงพระบารมีแม่ของแผ่นดิน ที่ทำให้ครอบครัวของเขาได้รับการรับรองความปลอดภัย ไม่ต้องหวาดระแวงใครในชุมชนเรื่องยาเสพติดอีกต่อไป เป็นพื้นฐานในการสนับสนุนการสร้างวัฒนธรรมความจงรักภักดีต่อสถาบันพระมหากษัตริย์ให้กับประชาชนด้วยงานแก้ไขปัญหายาเสพติดด้วย
การปฏิบัติ : แบ่งออกเป็น 2 ขั้นตอนย่อย ได้แก่ การรับรองครัวเรือน และ การมอบธงสัญลักษณ์ครัวเรือนปลอดภัย ดังนี้
1. การรับรองครัวเรือน
	การรับรองครัวเรือน เป็นขั้นตอนที่มีความสำคัญ การรับรองในครั้งนี้ บทบาทหน้าที่ของคณะกรรมการมีความสำคัญมาก เป็นเหมือนตัวแทนของพระองค์ท่าน ในการรับรองครัวเรือนสมาชิกกองทุนแม่ของแผ่นดินให้ผ่านหรือไม่ผ่าน โดยใช้วิธีการถามทีละครัวเรือน และให้คณะกรรมการกองทุนแม่ของแผ่นดิน ได้ยกมือรับรอง สำหรับการยกมือรับรองครัวเรือนของคณะกรรมการ จะต้องยกมือ 100% จึงจะถือว่าผ่านการรับรอง จากนั้นมีการลงลายมือชื่อของคณะกรรมการในใบรับรองครัวเรือน เพื่อมอบให้สมาชิกกองทุนแม่ของแผ่นดิน

วิธีการดำเนินกิจกรรม
1. เชิญคณะกรรมการกองทุนแม่ของแผ่นดิน (ตามอัตราส่วน 1/4) เข้าร่วมประชุมทำกิจกรรมร่วมกัน
2. เมื่อคณะกรรมการเดินทางมาถึงสำนักงานกองทุนแม่ของแผ่นดิน ดำเนินการลงทะเบียน เข้าร่วมกิจกรรม 
3. ทำพิธีเปิดการประชุม โดยการเชิญผู้อาวุโสที่เข้าร่วมกิจกรรมจุดเทียนธูป บูชาพระรัตนตรัยจากนั้นเปิดกรวยเครื่องสักการะต่อหน้าพระฉายาลักษณ์สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง จากนั้นสมาชิกกองทุนแม่ของแผ่นดินร่วมกันร้องเพลงสรรเสริญพระบารมี 1 จบ จากนั้น ประธานกองทุนแม่ของแผ่นดิน นำกล่าวกฎชุมชนเข้มแข็ง (กฎหลัก) และกฎระเบียบหมู่บ้าน (กฎรอง) กล่าวจบ เชิญสมาชิกฯ นั่ง
4. ประธานกองทุนฯ กล่าวจุดประกายปลุกจิตสำนึกให้คณะกรรมการในการรับผิดชอบต่อ การดำเนินการในขั้นตอนนี้ และให้สำนึกถึงพระมหากรุณาธิคุณ ที่ได้รับความไว้วางใจให้เป็นตัวแทนของพระองค์ พร้อมจัดเตรียมแบบฟอร์มใบรับรองครัวเรือน 
5. ประธานกองทุนฯ นำทะเบียนคุมสมาชิกกองทุนแม่ของแผ่นดิน ในขั้นตอนที่ 2, 3 มาอ่านให้คณะกรรมการได้รับรองโดยการยกมือทีละครัวเรือน จนครบทุกครัวเรือน
 	6. ประธานกองทุนฯ ใช้คำพูด “ครัวเรือนนาย ก. ปลอดยาเสพติดหรือไม่” เมื่อจบคำถามของประธานกองทุนฯ คณะกรรมการทั้งหมดใช้ดุลพินิจของตนเองตัดสินในว่า ครัวเรือนของ นาย ก. ปลอด
ยาเสพติดจริงหรือไม่ ถ้าปลอดยาเสพติด ก็ยกมือ แต่ถ้าเห็นว่ายังมีสมาชิกในครัวเรือน นาย ก. ยุ่งเกี่ยวกับ
ยาเสพติด ไม่ปลอดยาเสพติด ก็ไม่ยกมือ ประธานกองทุนฯ ตรวจดูการยกมือของกรรมการ ถ้ามีการยกมือ 100 % ถือว่า ครัวเรือนนั้น ผ่านการรับรอง แต่ถ้ามีกรรมการท่านใดท่านหนึ่งไม่ยกมือ ถือว่าครัวเรือนนั้น 
ไม่ผ่านการรับรอง อ่านทุกครัวเรือน พร้อมบันทึกในเอกสารผ่านหรือไม่ผ่าน (บัญชีรายชื่อฯ ตามแบบฟอร์มที่ 5 ภาคผนวก)
ข้อเน้นย้ำ
1. ประธานกองทุนฯ ให้สังเกตการณ์ให้ความร่วมมือของกรรมการว่า มีการระมัดระวังในการ 
ยกมือรับรอง หวั่นเกรงต่ออิทธิพล หรือไม่ ถ้าสังเกตเห็นคณะกรรมการ ไม่มั่นใจ ไม่เข้มแข็ง ให้หาวิธีการแก้ไขด้วยวิธีการต่าง ๆ เช่น จัดแถวเก้าอี้เป็นสองแถวหันหลังชนกัน การใช้ผ้าสามเหลี่ยมปิดตา  ฯลฯ เป็นต้น
2. การรับรองครัวเรือน จะดำเนินการโดยคณะกรรมการกองทุนแม่ของแผ่นดิน โดยทุก 1 เดือน 
จะต้องมีการรับรองครัวเรือนเป็นประจำ เพื่อเป็นการรักษาสถานครัวเรือนปลอดภัยจากยาเสพติดอย่างต่อเนื่อง พร้อมบันทึกลงในบอร์ดขั้นตอนที่ 10
2. การมอบธงสัญลักษณ์ครัวเรือนปลอดภัย
	พิธีมอบธงสัญลักษณ์ครัวเรือนปลอดภัยจากยาเสพติด เป็นพิธีที่จะต้องจัดอย่างสมพระเกียรติ 
สร้างความศักดิ์สิทธิ์ โดยน้อมนำสถาบันชาติ ศาสนา และพระมหากษัตริย์ เข้าร่วมอย่างสมบูรณ์แบบ 
ปลูกจิตสำนึกให้สมาชิกกองทุนแม่ของแผ่นดิน และผู้เข้าร่วมพิธีได้เห็นถึงพลัง และความศักดิ์สิทธิ์ของธงสัญลักษณ์ครัวเรือนปลอดภัยจากยาเสพติด พร้อมมีการมอบใบรับรองครัวเรือน ซึ่งคณะกรรมการกองทุนแม่ของแผ่นดิน ได้ร่วมกันลงนามรับรอง
การเตรียมการ
1. การจัดสถานที่กระทำพิธีฯ จัด ณ สำนักงานกองทุนแม่ของแผ่นดิน ซึ่งโดยปกติจะมีการจัดสำนักงานกองทุนแม่ของแผ่นดินเป็นการถาวร ดังได้กล่าวมาข้างต้นอยู่แล้ว เพียงแต่มีการตกแต่งเพิ่มเติมให้เหมาะสมตามสมควร  

2. การเชิญส่วนราชการเข้าร่วมเท่าที่ชุมชนจะมีขีดความสามารถ เช่น เชิญผู้ว่าราชการจังหวัด
นายอำเภอ ส่วนราชการที่อยู่ในพื้นที่ เข้าร่วมเพื่อเป็นพยานในการประกาศไม่ยุ่งกับยาเสพติด
3. จัดเตรียมธงสัญลักษณ์ครัวเรือนปลอดภัยจากยาเสพติด ให้มีการประชุมในการจัดทำธงฯ 
ตามแบบที่กำหนด ระดมทุนจากแหล่งทุนต่าง ๆ ตามแต่ขีดความสามารถของหมู่บ้าน/ชุมชน หรือนำเงินจากบัญชีกองทุนแม่ของแผ่นดินใช้จัดหาธงฯ ก็สามารถดำเนินการได้  
4. มีการซักซ้อมลำดับพิธี ขบวนแห่ฯ เพื่อให้เกิดความเข้าใจทั้งพิธีกร ประธานกองทุนฯ และสมาชิกกองทุนฯ 
5. จัดเตรียมคำกล่าวของประธานในพิธี ประธานกองทุนแม่ของแผ่นดิน 
6. การแต่งกายของสมาชิกกองทุนแม่ของแผ่นดิน และผู้เข้าร่วมพิธี ให้ดูสวยงามเรียบร้อย มีพลัง
วิธีการดำเนินกิจกรรม
1. เริ่มจากจากขบวนแห่อัญเชิญธงสัญลักษณ์ครัวเรือนปลอดภัยจากยาเสพติด โดยแห่ใช้เส้นทาง
ในหมู่บ้าน เป็นขบวนเดิน ประกอบด้วย วงเครื่องดนตรีดุริยางค์, กลองยาว, ดนตรีพื้นเมือง  ตามขีดความสามารถของหมู่บ้าน/ชุมชน ตามด้วยป้ายกองทุนแม่ของแผ่นดิน, อัญเชิญพระฉายาลักษณ์สมเด็จ
พระนางเจ้าสิริกิติ์ พระบรมราชินีนาถ พระบรมราชชนนีพันปีหลวง พานพุ่มเงิน พุ่มทอง, พานอัญเชิญธงสัญลักษณ์ครัวเรือนปลอดภัยจากยาเสพติด, แถวสมาชิกกองทุนแม่ของแผ่นดิน ประกอบแถวธงชาติ  
ธงตราสัญลักษณ์ เริ่มตั้ง ณ จุดเริ่มต้น 
2. เมื่อประธานในพิธีเดินทางมาถึงสำนักงานกองทุนแม่ของแผ่นดิน ประธานกองทุนแม่ของแผ่นดินให้การต้อนรับท่านประธานในพิธีฯ
3. ขบวนแห่เริ่มขบวนเดินตามลำดับในข้อ 1 แห่มายังสำนักงานกองทุนแม่ของแผ่นดิน  
4. เมื่อขบวนแห่อัญเชิญธงสัญลักษณ์ครัวเรือนปลอดภัยจากยาเสพติด มาถึง ณ บริเวณ
สำนักงานฯ ให้ผู้ที่ถือหรืออัญเชิญพระฉายาลักษณ์สมเด็จพระนางเจ้าสิริกิติ์ พระบรมราชินีนาถ พระบรม
ราชชนนีพันปีหลวง พานพุ่มเงินพุ่มทอง, พานอัญเชิญธงสัญลักษณ์ครัวเรือนปลอดภัยจากยาเสพติด นำมาวางยังที่ที่จัดเตรียมไว้ โดยเมื่ออัญเชิญพระฉายาลักษณ์สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เข้าบริเวณสำนักงาน พิธีกรกล่าว “ถวายความเคารพสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทั้งหมดตรง” ผู้เข้าร่วมพิธี และสมาชิกกองทุนแม่ของแผ่นดิน ลุกขึ้นยืนถวายความเคารพฯ จากนั้น ผู้ที่อัญเชิญพระฉายาลักษณ์นำพระฉายาลักษณ์ วางยังจุดที่เตรียมไว้ 
ผู้ถือพานพุ่มเงินพุ่มทอง และพานอัญเชิญธงสัญลักษณ์ครัวเรือนปลอดภัยจากยาเสพติด วางตามลำดับ 
เมื่อเรียบร้อย พิธีกรบอกให้ผู้เข้าร่วมกิจกรรมนั่งลง
5. พิธีกรกล่าวนำเล่าเรื่องกองทุนแม่ของแผ่นดินพอสังเขป
6. จากนั้นพิธีกรดำเนินการตามลำดับกำหนดการ  
ขั้นที่ 10 รักษาสถานะของชุมชนเข้มแข็ง 
การขับเคลื่อนกองทุนแม่ของแผ่นดินจะต้องดำเนินการอย่างต่อเนื่อง ไม่มีหยุด แม้ว่าจะมีการมอบธงสัญลักษณ์ครัวเรือนปลอดภัยจากยาเสพติดแล้ว ก็ยังคงต้องดำเนินการต่อไป สำหรับธงสัญลักษณ์ครัวเรือนปลอดภัยจากยาเสพติด ให้สมาชิกนำไปแขวนไว้หน้าบ้านเพื่อแสดงออกและสำนึกในพระมหากรุณาธิคุณของพระองค์ท่าน ทั้งยังเป็นสิ่งไว้เตือนใจสมาชิกในครัวเรือน ไม่ให้กระทำผิดกฎ

เพื่อเป็นการติดตั้งระบบการป้องกันปัญหายาเสพติดให้กับชุมชนเข้มแข็งกองทุนแม่ของแผ่นดิน
ให้เป็นชุมชนที่สามารถควบคุมสถานการณ์ยาเสพติดของชุมชนได้ตลอดไปด้วยชุมชนเอง ในขั้นนี้จึงถือเป็นขั้นตอนการเสริมความมั่นคง โดยเป็นการที่สมาชิกยอมให้คณะกรรมการพิจารณาลงความเห็นต่อครัวเรือน
ที่เคยผ่านการรับรองแล้วว่า หากปล่อยให้คนในครัวเรือนไปยุ่งเกี่ยวกับยาเสพติดหรืออยู่ในข่ายสงสัยอีก 
จะยอมให้ยกเลิกการรับรองและปลดสัญลักษณ์คืนให้กับคณะกรรมการ ซึ่งจะมีการพิจารณาทุกรอบ 1 เดือน โดยเป็นการพิจารณาในที่ประชุมคณะกรรมการต่อจากวาระการพิจารณารับรองครัวเรือนประจำเดือน
เมื่อมีการติดตั้งระบบนี้ได้แล้ว จะทำให้ครัวเรือนช่วยกันดูแลครัวเรือนเองอย่างมั่นคง ซึ่งจะส่งผลให้ชุมชนดูแลชุมชนเอง ทำให้ชุมชนมีความเข้มแข็งในการป้องกันภัยยาเสพติดได้อย่างยั่งยืนต่อไป
ข้อเน้นย้ำ
      	1. การรับรองครัวเรือนปลอดภัยโดยคณะกรรมการ จะต้องดำเนินอย่างต่อเนื่อง เดือนละ 1 ครั้ง พร้อมทั้งมีการบันทึกข้อมูลลงในบอร์ดขั้นตอนที่ 10  เพื่อเป็นการป้องกันปัญหายาเสพติดอย่างต่อเนื่อง 
     	2. จะต้องจัดกิจกรรมอื่น ๆ เกี่ยวกับกองทุนแม่ของแผ่นดินอย่างต่อเนื่องในหมู่บ้านชุมชน                            เป็นการต่อยอดความเข้มแข็งของชุมชน

2. กฎหลักของชุมชนเข้มแข็ง กำหนดให้ใช้เหมือนกันทุกกองทุน ในทางพุทธเรียกว่าหลัก
อปริหานิยธรรม มี 7 ประการ ประกอบด้วย
ข้อ 1 สมาชิกร่วมประชุมกันเป็นนิตย์
ข้อ 2 สมาชิกหมั่นเริ่มประชุมและเลิกประชุมพร้อมกัน ทำกิจที่พึงกระทำโดยพร้อมเพรียงกัน
ข้อ 3 สมาชิกยอมรับมติส่วนใหญ่ของที่ประชุมในการแก้ไขปัญหาก่อน
ข้อ 4 สมาชิกให้การยอมรับและเคารพผู้อาวุโส
[bookmark: _GoBack]ข้อ 5 สมาชิกให้การสงเคราะห์และช่วยเหลือผู้ด้อยโอกาสในสังคม เช่นเด็ก สตรี คนชรา 
คนพิการ และคนที่ยากจนกว่า
ข้อ 6 สมาชิกส่งเสริมและรักษาวัฒนธรรมประเพณีที่ดีงาม
ข้อ 7 สมาชิกช่วยกันทำนุบำรุงศาสนา

